钦定古今图书集成/历象汇编/乾象典/第033卷 > 明章潢图书编 > 《冬日可爱赋》席夔
## 钦定古今图书集成/历象汇编/乾象典/第033卷 > 明章潢图书编 > 《冬日可爱赋》席夔

冬实穷节，日为至阳。节穷而栗冽凝惨，阳至而焜耀
舒光。方伤竹雕松之严，物无不惧；睹丽天出地之旭，
爱何可忘？观其昇曭朗以自东，荡沉阴于有北，不赫
矣以难向，诚温然而可即。依巢之鸟，感微煦而和鸣；
带雪之林，假馀光而改色。所以就之称尧帝之圣，比
之成晋臣之德。彼谷隐岩居之子，无衣无褐之人，照
临遵夫和气，偃曝得夫天真。惨怛潜收，戚戚之容咸
革；温仁远被，熙熙之化斯淳。故得廓开曀霾，洞达遐
徼，融液冰渚，依稀雪峤，散九陌以无氛，委千门以通
照。彼绳枢瓮牖，既临砌而乐我无私；虽熊席狐裘，亦
舍炉而欣夫有曜。且《四月》歌其烈烈，雨雪苦其瀌瀌，
既飘风而忽至，何见𪾢而聿消。岂若储精在于宣明，
舒德本乎洪畅。异春昼暄妍之色，无夏天赫曦之状。
微温椒寝之中，稍暖秦楼之上。是知时当恻惨，物鲜
其欢，非爱景而斯出，处穷冬而固难。躔次不留，志士徒争于短晷；辉光可附，小人宁怨于祁寒。故曰“太上
化人，德之为贵。咸欣欣而可悦，不炎炎以求畏。当垂
煦妪之仁，以释幽阴”之气，所以赋冬日之事，歌“德政”
之谓。